**Vârsta de aur a dragostei**

*Nichita Stănescu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Mâinile mele sunt îndrăgostite,

vai, gura mea iubește,

și iată, m-am trezit

că lucrurile sunt atât de aproape de mine,

încât abia pot merge printre ele

fără să mă rănesc.

E un sentiment dulce acesta,

de trezire, de visare,

și iată-mă fără să dorm,

aievia văd zeii de fildeș,

îi iau în mână și

îi înșurubez râzând, în lună,

ca pe niște mânere sculptate,

cum trebuie că erau pe vremuri,

împodobite, roțile de cârmă ale corăbiilor.

Jupiter e galben, și Hera

cea minunată e argintie.

Izbesc cu stânca-n roată și ea se urnește.

E un dans iubito, al sentimentelor,

zeițe-ale aerului, dintre noi doi.

Și eu, cu pânzele sufletului

umflate de dor,

te caut pretutindeni, și lucrurile vin

tot mai aproape,

și pieptul mi-l strâng și mă dor.